临高阁。 乱山平野烟光薄。 烟光薄。 栖鸦归后, 暮天闻角。 断香残酒情怀恶。 西风催衬梧桐落。 梧桐落。 又还秋色, 又还寂寞。
忆昔花间初识面, 红袖半遮, 妆脸轻转。 石榴裙带, 故将纤纤玉指偷捻, 双凤金线。 碧梧桐锁深深院, 谁料得两情, 何日教谴绻? 羡春来双燕, 飞到玉楼, 朝暮相见。
一鸟自北燕, 飞来向西蜀。 单栖剑门上, 独舞岷山足。 昂藏多古貌, 哀怨有新曲。 群凤从之游, 问之何所欲。 答言寒乡子, 飘飖万馀里。 不息恶木枝, 不饮盗泉水。 常思稻粱遇, 愿栖梧桐树。 智者不我邀, 愚夫余不顾。 所以成独立, 耿耿岁云暮。 日夕苦风霜, 思归赴洛阳。 羽翮毛衣短, 关山道路长。 明月流客思, 白云迷故乡。 谁能借风便, 一举凌苍苍。
西风解事, 为人间、洗尽三庚烦暑。 一枕新凉宜客梦, 飞入藕花深处。 冰雪襟怀, 琉璃世界, 夜气清如许。 刬然长啸, 起来秋满庭户。 应笑楚客才高, 兰成愁悴, 遗恨传千古。 作赋吟诗空自好, 不直一杯秋露。 淡月阑干, 微云河汉, 耿耿天催曙。 此情谁会, 梧桐叶上疏雨。